讀陰符經寄鹿門子
作者：陸龜蒙
朝代：唐

paragraphs: 清晨整冠坐，朗詠三百言。
備識天地意，獻詞犯乾坤。
何事不隱德，降靈生軒轅。
口銜造化斧，鑿破機關門。
五賊忽迸逸，萬物爭崩奔。
虛施神仙要，莫救華池源。
但學戰勝術，相高甲兵屯。
龍蛇競起陸，鬬血浮中原。
成湯與周武，反覆更爲尊。
下及秦漢得，黷弄兵亦煩。
姦強自林據，仁弱無枝蹲。
狂喉恣吞噬，逆翼爭飛翻。
家家伺天發，不肯匡淫昏。
生民墜塗炭，比屋爲冤魂。
祗爲讀此書，大樸難久存。
微臣與軒轅，亦是萬世孫。
未能窮意義，豈敢求瑕痕。
曾亦愛兩句，可與賢達論。
生者死之根，死者生之根。
方寸了十字，萬化皆胚腪。
身外更何事，眼前徒自喧。
黃河但東注，不見歸崑崙。
晝短苦夜永，勸君傾一尊。